**Дзяржаўная ўстанова адукацыі**

**“Каладнянскі вучэбна-педгагічны комплекс яслі-сад – базавая школа”**

Урок па вучэбным прадмеце “Чалавек свет”

у 2 класе

па тэме “Насякомыя (матылі)”

**Падрыхтавала**

настаўнік пачатковых класаў

Базар Наталля Мікалаеўна

**Тэма:** Насякомыя (матылі)

**Мэта:** фарміраваць у вучняў канкрэтныя ўяўленні пра матылёў.

**Задачы:** спрыяць замацаванню і пашырэнню ведаў пра насякомых, іх значэнне ў прыродзе і для чалавека, пра неабходнасць беражлівага стаўлення да каляровых матылёў; садзейнічаць развіццю ўмення апісваць і распазнаваць прыродныя аб’екты, устанаўліваць узаемасувязі паміж раслінамі і жывёламі.

**Абсталяванне:** табліцы, паштоўкі, малюнкі розных насякомых, у тым ліку матылёў, калекцыя матылёў, мультымедыйная прэзентацыя з выявамі матылёў.

**І. Арганізацыйны момант.**

**ІІ. Праверка дамашняга задання.**

1. ***Гульня “Адгадай жывёлу”.***

*(Дзеці павінны па апісанню жывёл здагадацца пра якую з іх ідзе рэч, паказаць малюнак з выявай гэтай жывёлы.)*

1. Чорны прыгожы жук з металічным адлівам, вялікі сябар садоў і агародаў *(жужаль).*
2. Брушка ў чорна-жоўтую палоску, вялікая працаўніца, збірае мёд *(пчала).*
3. У яго паласатая чорна-жоўтая афарбоўка, як у пчалы, але ён буйнейшы за пчалу. Ён вельмі махнаты *(чмель*).
4. ***Франтальнае апытванне.***
5. Для чаго пчолам, восам і чмялям афарбоўка з ярка-жоўтымі і чорнымі палоскамі?
6. Якую карысць прыносяць жукі жужалі?
7. Што дазваляе коніку рабіць вялікія і высокія скачкі?
8. Аб чым гаворыць колькасць кропак на крылах божай кароўкі?
9. Пра якіх вядомых вам насякомых кажуць, што яны апыляльнкі і абаронцы раслін?

**ІІІ. Паведамленне тэмы і мэт урока.**

*Настаўнік паказвае малюнкі з матылькамі на першым слайдзе.*

– Чаму я вам паказала гэтыя малюнкі?

– Сёння на ўроку бы бліжэй пазнаёмімся з матылямі: даведаемся, якія характарыстыкі ўласцівы ім, якое значэнне матылі займаюць у прыродзе.

**V. Вывучэнне новага матэрыялу.**

**1. *Уступная гутарка.***

– Што ёсць агульнае ў матылёў з усімі насякомымі?

– А якія прыкметы матылёў вы ведаеце?

– Колькі крылаў у матылёў, хто заўважыў?

– Чым крылы матылёў адрозніваюцца ад крылаў пчол, камароў, мух? *( Яны вялікія, яркія, непразрыстыя.)*

– А якіх матылёў вы ведаеце?

– Каго з іх вы бачылі вы ў прыродзе?

– Дзе можна ўбачыць матылёў часцей за ўсё?

– Якая ў іх афарбоўка?

– У якое надвор’е можна ўбачыць матылёў? Чаму?

– Чаму матылі сябруюць з раслінамі?

*Паказ слайдаў 2-5 з матылямі нашай мясцовасці.паведамленне настаўніка пра іх.*

***2. Праца з падручнікам.***

– Давайце параўнаем вашы адказы са звесткамі, якія дае нам падручнік у артукуле “Матылі” на с. 78-79.

*(Чытанне тэксту падручніка вучнямі.)*

– Разгледзім малюнкі. Прачытаем назвы матылёў.

– Здагадайцеся, якому матылю належаць гэтыя прыкметы: “Невялікія яркія “вочкі” па краях крылаў служаць матылю не для ўпрыгажэння. Птушка звычайна ў самую яркую пляму цэліць, дзеўбане – краёчак крыла абарвецца, а матыль цэлым застанецца. Так што яркія “вочкі” могуць часам абараніць матыля, назву якому дала пякучая расліна”. *(Крапіўнік.)*

– Чаму нельга кранаць матылёў рукамі? Знайдзіце адказ у тэксце.

– Усё менш і менш у прыродзе застаецца прыгожых матылёў. Лавіць гэтых насякомых – значыць знішчаць іх. Заціснуты ў запалкавы пачак або іншую скрыначку, матыль будзе шукаць выйсця з “турмы”, у якой апынуўся. І вельмі хутка яго цудоўныя крыльцы абтрэплюцца, лускавінкі абляцяць, і нам нічога не застанецца, як выкінуць тое, што што зусім нядаўна нас радавала сваёй прыгажосцю, бесклапотна лётала над духмянымі кветкамі. Таму лавіць прыгожых матылёў нельга. Можна лавіць толькі капуснага беляна, які з’яўляецца шкоднікам агародніны.

– Чаму трэба ахоўваць матылёў?

– Які ўдзел у ахове матылёў могуць прыняць дзеці? (Не лавіць матылёў, не рваць расліны, якія даюць корм гэтым насякомым, садзіць кветкавыя расліны на школьным двары, на двары каля дома, асабліва раннеквітнеючыя.)

***3. Фізкультхвілінка.***

***4. Складанне плану навуковага тэксту.***

– Расце чарвячком, які корміцца лістком.

Чарвячок засынае і клопату не мае.

Доўга ён вісіць, не варушыцца і не глядзіць.

Потым прачынаецца, з месца скранецца,

Жыве, весяліцца, лятае, з кветак нектар збірае.

– Пра каго ідзе гаворка ў загадцы?

– Чаму матыля называюць чарвячком?

– Калі матыль не есць і вісіць нерухома?

– Растлумачце сэнс загадкі.

*Схема ператварэння матыля на слайдзе 6.*

– Разгледзьце малюнкі ў дапаможніку (с. 79) і раскажыце, як адбываецца развіццё матыля.

– Параўнаем вашы разважанні з тэкстам “Чароўнае ператварэнне крапіўніка”.

– Падзяліце тэкст падручніка “Чароўнае ператварэнне крапіўніка” на часткі. Дайце назву кожнай частцы.

*Самастойная праца вучняў. Падвядзенне вынікаў самастойнай працы вучняў.*

***5. Разглядванне матылёў у Чырвонай кнізе Рэспублікі Беларусь.***

– Некаторыя прыгожыя матылі, як і іншыя насякомыя, сталі вельмі рэдкімі і нават занесены ў Чырвоную кннігу Рэспублікі Беларусь.

*(Настаўнік дэманструе вучням Чырвоную кнігу Рэспублікі Беларусь, паказвае старонкі з рэдкімі матылямі.)*

1. ***Заданне ў групах “Апішы матылька”.***

*На дошцы вывешваюцца вялікія малюнкі адмірала і апалона. Настаўнік прапануе групам заданні: апісаць матылёў. Пасля завяршэння працы ў групе вучні прэзентуюць вусныя паведамленні-апісанні матылёў.*

1. ***Цікава ведаць.***

*Настаўнік распавядае цікавыя звесткі пра матылькоў.*

\* У Англіі ёсць ферма, дзе разводзяць матылькоў з усяго свету.

\* Сэрца матылька знаходзіцца ў брушку.

\* Некаторыя вусеніцы матылёў за месяц з’ядаюць ежы ў шэсць разоў болей іх асабістай вагі.

\* Матылёк апалон пры першай небяспецы падае на зямлю, шырока расправіўшы крылы, каб добра былі відаць яркія плямы.

\* Вусеніца капусніцы можа цягнуць за сабою груз, які ў 25 разоў перавышае яе асабістую вагу.

\* Крапіўніца, адмірал і некаторыя іншыя матылі “нагой” спрабуюць ежу на смак. На ножцы ў іх знаходзіцца “прыбор”, які дапамагае высветліць, што за ежа знаходзіцца перад матылём.

\* Сярод насякомых хутчэй за ўсіх лятаюць матылькі сямейства бражнікаў і слепні. Скорасць іх палёту дасягае чатырнаццаці метраў у секунду.

**V. Замацаванне новага матэрыялу.**

***Творчае заданне.***

– Зрабіце малюнак матыля, які вас зацікавіў больш за ўсё.

*Прэзентацыя мкалюнкаў з апісаннем матыля.*

***Гутарка.***

– Чым павукі падобныя да насякомых?

– Што было б, калі б зніклі матылі на лузе?

**VІ. Падвядзенне вынікаў урока.**

– Пра што новае вы даведаліся на ўроку?

– Якіх матылёў навучыліся распазнаваць?

**VІІ. Дамашняе зданне.**

– Прачытаць тэксты “Матылі” і “Чароўнае ператварэнне крапіўніка”; адказаць на пытанні да іх. Падрыхтаваць расказ пра крапіўніка.

**VІІІ. Рэфлексія.**

– Выберыце матылька, які спадабаўся, і пасадзіце яго на кветку, шо прымацавана на дошцы.